als_Latn dik_Latn sag_Latn
Komplimentet e Ramës, ja si përgjigjet Bregu
Dukshëm e distancuar nga politikat aktuale të kreut të PD-së Lulzim Basha, deputetja demokrate Majlinda Bregu ka folur për pozicionin e saj aktual dhe raportin politik me kryeministrin Rama.
E ftuar në emisionin e Adi Krastës në Top Channel, ajo u pyet nëse ai i ka ofruar postin e kryenegociatores së Shqipërisë me BE-në në momentin e hapjes së negociatave, si edhe për komplimentet që kryeministri i bën asaj në takimet me përfaqësues të BE-së.
PJESË NGA INTERVISTA
Krasta:…më e çiltër. Është e vërtetë që kryeministri Rama, në mënyrë private ose jo, të ka ofruar pozicionin e kryenegociatores së Shqipërisë në momentin që negociatat me Bashkimin e Europian do të fillonin?
Bregu: Unë jo vetëm që nuk kam pasur as në mënyrë private, as në mënyrë zyrtare, sigurisht, asnjë ofertë dhe asnjë propozim nga qeveria aktuale, por jam e bindur se mjeshtërinë e njohur tashmë të pjesës së hedhjes pak helm të kundërshtarit politik dhe këtë pjesë Rama e përdor shumë mirë, nganjëherë janë më të gatshëm që nëpërmjet shprehjes së vlerësimeve të tentojnë të të bëjnë më shumë dëm dhe në një ambient shqiptar kjo gjë s’është se nuk zë vend…
Krasta:…është dalluar…
Bregu: Megjithatë, investimi im i gjithë këtyre viteve është një investim i cili ka qenë dhe e them duke qeshur është lidhja më e gjatë dhjetëvjeçare që një njeri mund të ketë me një pasion të madh sikurse është pjesa e politikës, por e politikës së integrimit europian të Shqipërisë, i cili sot pak ithtarë ka, jo vetëm në Shqipëri, por edhe në Europë. Dhe kam përshtypjen që më tepër kjo është stisur duke u nisur nga ky rol dhe nga ky kontribut.
Krasta: Po në fakt ti e synon atë pozicion?
Bregu: Unë jam në politikë Adi dhe do të vazhdoj të jem në politikë. Por sigurisht një politikë pro Europës.
Krasta: Kryeministri bën një dallim ne lidhje me ty edhe kur vijnë të huaj ose dhe vendas që…Majlinda Bregu është jo vetëm një grua e bukur, por është edhe një nga njerëzit më mendjehapur të këtij vendi dhe të kemi edhe ca më shumë si kjo se në partinë e saj nuk kanë, me thënë të drejtën dhe vuajnë dhe kanë këtë lavdërim. Ti e ke dëgjuar, saktë?
Bregu: Nëse thotë ato që beson bën shumë mirë në fakt. Unë nuk e shoh veten as mendjembyllur e as një nga njerëzit më pak të aftë të këtij vendi. Ky është një proces i një vetëvlerësimi që njeriu duhet ta bëjë për veten. Por të jesh i sigurt se nuk do t’i jap kënaqësinë asnjë ndërkombëtari përpara nesh që të na shohë me shpata apo me shkopinj në duar vetëm për të treguar se sa të zotë jemi për të ruajtur gjithsecili sinorin e tij ne politikë. Jam dhe do të vazhdoj të jem në mbrojtje të një çështjeje e cila është madhore për shqiptarët, që është integrimi europian i Shqipërisë, i cili kalon përtej animozitetit tonë politik, kalon përtej atij debati të përditshëm politik që ne kemi, sepse është një çështje dhe një aspiratë që shqiptarët ia kanë vendosur detyrë politikës shqiptare. Pra e kanë zgjidhur ata tashmë para 26 viteve që e duan Shqipërinë si e gjithë Europa. Dhe në këtë aspekt, duke menduar se Europa është qëllimi ynë i vetëm i pandryshueshëm, i panegociueshëm dhe i domosdoshëm do të vazhdojë të jetë në shërbim të kësaj kauze. Të tjerat pastaj janë detaje që mua shumë pak më interesojnë.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn